# **Beretning for Mårslet Fællesråd 2017**

## Introduktion

Forretningsudvalget (FU) har i 2017 fortsat sit arbejde med Helhedsplanen for 8320. Det sidste repræsentantskabsmøde gav FU den endelige godkendelse til at aflevere Helhedsplanen til Aarhus Kommune, så den kunne indgå i forberedelsen af Aarhus Kommunes Kommuneplan 2017. En del af 2017 er derfor gået med at sikre, at Helhedsplanen blev indarbejdet korrekt i kommuneplanen. Det glæder os meget, at vi med den endelige vedtagelse af kommuneplanen omkring årsskiftet 2017/2018 kan konstatere, at det er sket.

Med kommuneplanen er en del af rammerne for den lokale udvikling kendt nogle år frem i tiden – og derfor kan vi nu sætte gang i den praktiske omsætning af Helhedsplanen, og der ligger heldigvis et fond af gode ideer fra borgermøderne i 2016. Helhedsplanen indeholder en række indsatsområder, som FU nu indleder det konkrete arbejde med. I den forbindelse er der nedsat to udvalg, som er meget aktive og forventer at aflevere de første forslag og resultat til sommer i år.

FU har mødtes 11 gange til faste møder samt deltaget i en lang række praktiske møder med bl.a. Aarhus Kommune. Dertil har FU mødtes med bl.a. rådmand Kristian Würtz for at sikre forankring af Helhedsplanarbejdet i embedsværket efter vedtagelse af kommuneplanen. Senest er møder med de to udvalg under Helhedsplanen kommet til, så det har været endnu et travlt år.

Vi glæder os over mange lokale fremskridt med bl.a. Multihallen, å-løbet ved Vilhelmsborg, en ny sø og meget mere, som omtales punktvis i det følgende.

## Helhedsplanprocessen

Som nævnt var intentionen med Helhedsplanprocessen i 2016, at opbygge en lokalt forankret Helhedsplan, som kunne indgå i Aarhus Kommunes forberedelse af en ny kommuneplan. I sagens natur tager udarbejdelse og beslutningsproces for en kommuneplan nogle måneder, så derfor har der været et ophold i det lokale arbejde med Helhedsplanen. Nu hvor Kommuneplan 2017 er vedtaget, kender vi de planmæssige rammer for det lokale arbejde i de kommende år. Derfor kan vi også sætte gang i det lokale arbejde med Helhedsplanen igen.

Det betyder, at FU nu kan begynde at arbejde konkret med de fem særlige indsatsområder, der er indeholdt i Helhedsplanen:

* Hvor ligger den naturlige afgrænsningen mellem by- og landzone fremadrettet? Her tænkes først på det aktuelle ønske i området for at fastlægge en permanent afgrænsning mod Tranbjerg, så de to samfund ikke i fremtiden kan smelte sammen. I et bredere perspektiv bør der også langs resten af Mårslets rand arbejdes på at fastlægge, hvor der naturligt kan fastlægges varige ydre grænser for Mårslets fremtidige udbygning. En sådan afgrænsning fastlægges, så den tillader mulighed for fremtidige udstykninger, hvor det er hensigtsmæssigt. I forbindelse med dette emne drøftes naturligt byens størrelse, udbygningstakt, befolkningssammensætning, skole og boligtyper, så der er væsentlige udviklingsmæssige perspektiver i emnet.
* Butikstorvet/centerområdet befinder sig indenfor den zone, hvor fortætning af byen er en mulighed. Der er samtidig fremsat ønsker om fornyelse af bl.a. torvearealet.
* Sammenhængen mellem stier til gående og cyklister i hele byen bør forbedres så både rekreativ anvendelse samt anvendelse til skoleveje eller transport, herunder forbindelser til offentlige transportmidlers stoppesteder, understøttes bedst muligt. Vi vil arbejde for et sammenhængende og fremkommeligt stinet rundt i Mårslet – til dette hører også den stimæssige sammenhæng mellem alle lokalområdets bysamfund. FU forudser at tage dette emne op på relevante udvalg i Aarhus Kommune.
* Der er interesse for at udvikle byens grønne områder så de får større rekreativ værdi, hvilket bl.a. kunne omfatte nye stier, motionsredskaber, skovarealer og andre anvendelsesmuligheder.
* Udvikling af Skole og fritidsliv for områdets unge.

I skrivende stund er arbejdet med to af emnerne indledt i lokale udvalg, som har annonceret efter deltagere i Mårslet Bladet mm. Der arbejdes med emnerne ”Byens Afgræsning” og ”Grønne områder og stier”. Det forventes at udvalgene kort før sommer vil fremlægge deres foreløbige resultater og forslag for FU, der bærer ansvaret for den samlede proces. Vi glæder os over, at udvalgene er stærkt bemandet og er kommet godt fra start.

## Mårslet Bladet

Mårslet Bladet har fået en ny redaktion i det forgange år. De er meget aktive og har på fornem vis påtaget sig opgaven med at føre Bladet videre. FU vil gerne rose deres store indsats, der har været vanskeliggjort af skiftende distributører. I samarbejde med redaktionen arbejder FU på at finde en varig løsning på distributionen af Bladet. Mårslet Bladets annoncører og bidragydere har trofast støttet Bladet i hele perioden og FU er taknemmelig for, at det har været muligt at videreføre Bladet, som spiller en central rolle i vores lokale fællesskab.

## Letbanen

Givet den verserende uklarhed omkring tilladelser til ibrugtagning af Letbanen i vores område, har der ikke været mange muligheder for at påvirke Letbanen fra Fællesrådets side, selvom det oplagt er en af de vigtigste sager lokalt. FU følger derfor udviklingen tæt og melder sig ind i processen, når der igen bliver mulighed for det.

## Møllesøen ved Vilhelmsborg

I 2017 indledtes arbejdet med at omlægge Møllesøen ved Vilhelmsborg til fordel for et anlagt å-løb med jævnt fald gennem det eksisterende søområde. Dette arbejde er nu langt fremskredet og Hovstien er genåbnet for biltrafik, hvilket længe har været ønsket af bl.a. FU. Op til beslutningen var der lokalt stærke holdninger til om søen skulle genetableres eller omlægges til å-løb. Også derfor var den endelige udformning af å-projektet imødeset med spænding. De foreløbige reaktioner tyder på en positiv modtagelse lokalt, som er baseret på, at det færdige projekt indeholder åbenlyse kvaliteter for området.

## Stier i Mårslet

Også i 2017 har der været en række tiltag rettet mod forbedring af byens stier. Stilauget har bl.a. været meget engageret i den fortsatte udbygning af netværket af trampestier og har engageret sig omlægningen af arealet ved renseanlægget, som er ved at få rekreativ værdi. FU vil gerne rose arbejdet med stierne og et kommende krydspunkt under banen ved renseanlægget. I det hele taget mangler Mårslet krydspunkter langs banelegemet, så dette er fortsat en høj prioritet for FU

## Mail og web

I forbindelse med Helhedsplanen har der fra flere sider været fremsat ønske om at FU kunne være mere til stede på bl.a. sociale medier. Dette har været drøftet i flere omgange i FU, der ser et behov for at kunne understøtte lokal debat på anden vis end blot gennem Mårslet.net og Mårslet Bladet. FU vil fortsætte de drøftelser i 2018 og forudser at øge sin anvendelse af Mårslet.net betragteligt.

FU vil som i 2017 fortsat anvende muligheden for at kontakte medlemsforeninger og medlemmer direkte via de oplyste mailadresser. Der opfordres hermed til at medlemsforeningerne holder deres kontaktoplysninger ajourført.